አገራችን በአንድነት እንደ አገር ለመቀጠል ወሳኝና ፈታኝ ወቅት ውስጥ ባለችበት ጊዜ የክቡር አቶ አባዱላ ገመዳ የሥራ መልቀቂያ ደብዳቤ ማስገባት፣ በግሌ በምንም ሁኔታ ተቀባይነት የሌለውና ከአንድ ታጋይ የማይጠበቅ ተግባር ነው ብዬ አምናለሁኝ፡፡ የዚህ ምክንያቱ ደግሞ አገራችን በተለያዩ ጊዜያት ልዩ ልዩ ፈተናዎች ያጋጠሟት ቢሆንም፣ ካለፉት ሁለት ዓመታት ወደህ ያጋጠማት ችግር ግን ከወትሮው ለየት ያለ ነው፡፡ በሕዝቦች መካከል መተማመን እንዲጠፋ የሚያደርጉ ኃይሎች በበዙበት ወቅት፣ የክቡር አባዱላ ገመዳ ከሥራ ለመሰናበት ጥያቄ ማቅረብ እጅግ የሚያሳዝንና ምናልባትም ‹ሲቀዘቅዝ በእጅ ሲያቃጥል በማንኪያ› የሚለውን ብሒል የሚያስታውስ ይመስላል፡፡
